Manises viatjarà a través de la història amb el XXV Mercat Medieval els dies 20, 21 i 22 d'octubre
16 de octubre de 2023

Manises viatjarà a través de la seua història amb la celebració de la XXV edició del Mercat Medieval, un esdeveniment que tindrà lloc el cap de setmana del 20, 21 i 22 d’octubre i que preveu omplir els carrers del centre històric de la localitat d’un ambient festiu amb desenes de paradetes d’artesania i gastronomia, així com música i animació inspirada en l’època de l’Edat Mitjana.

El regidor de Turisme de l’Ajuntament de Manises, Àngel Mora, ha assenyalat que “el Mercat Medieval és un bon moment per a gaudir del nostre poble i recórrer així, d’una manera diferent, els nostres carrers, a més de redescobrir una Manises engalanada”.

Les persones que visiten la localitat de Manises podran endinsar-se en l’època medieval gràcies a la decoració dels carrers i les diferents mostres d’oficis antics. També es podrà interactuar amb personatges itinerants i gaudir d’actuacions especials, entre paradetes de joies, bijuteria, tèxtil, articles de cura personal, alimentació i decoració. A més, s’instal·larà una zona de restauració amb diverses opcions gastronòmiques. Es comptarà amb el Punt Violeta de l’Ajuntament de Manises, present durant les vesprades de divendres i dissabte i el matí de diumenge.

Per altra banda, s’organitzarà un concurs de disfresses medievals, amb dues categories: individual i grupal. Totes aquells persones que estiguen interessades a participar en aquest certamen podran fer-ho dissabte 21 d’octubre, a partir de les 20:30 hores, en la plaça de l'Església.

L’edició XXV del Mercat Medieval de Manises abasta tot el cap de setmana, amb l’horari següent: divendres 20 d’octubre (de 17:30 a 21:30 hores), dissabte 21 d’octubre (d’11:30 a 14 hores i de 17:30 a 22 hores) i diumenge 22 d’octubre (d’11:30 a 14 hores i de 17.30 a 21 hores). L’activitat se centrarà principalment en el carrer Sant Joan, la plaça de l’Església, el carrer Mossén Pere Esplugues, el carrer Sagrari i la plaça del Castell.